**Национални програми на МЗ в областта на общественото здраве**

В областта на общественото здраве и ваксинопрофилактиката в страната с решения на Министерския съвет са приети и се изпълняват Национална програма за първична профилактика на рака на маточната шийка 2021-2024 г., Национална програма за подобряване на ваксинопрофилактиката на сезонния грип и пневмококовите инфекции при лица на и над 65 г. 2023-2026 г. и Национална програма за профилактика на ротавирусните гастроентерити в Република България 2022 – 2025 г.

**Национална програма за първична профилактика на рака на маточната шийка 2021 - 2024 г**.

 Основните дейности на Националната програма са насочени към продължаване на широката информационна кампания за значимостта на рак на маточната шийка и възможностите за първична профилактика чрез имунизация, заплатена с публични средства, чрез идентифициране, консултиране и обхващане с имунизацията срещу човешки папилома вирус на момичета между 10 и 13-годишна възраст.

Данните за 2018 г. показват, че заболяемостта от рак на маточната шийка за България е 28.7 на 100 000 жени, при средна за Европа – 13.4 на 100 000 жени. Смъртността от рак на маточната шийка в България е по-висока от средната за Европа – съответно 10.3 и 5.3 на 100 000 жени. Ракът на маточната шийка е на четвърто място по честота при жените и представлява 7.2 % от всички злокачествени заболявания при тях. През 2015 г. са регистрирани 1 059 нови случаи. Фактическата заболяемост е 28.7 на 100 000 жени. През 2015 г. от рак на маточната шийка са починали 381 жени. Фактическата смъртност е 10.3 на 100 000 жени. Заболяемостта и смъртността от рак на маточната шийка се увеличават съответно с 2.6 % и с 1.7 % средногодишно.

Пътят за намаляване както на заболяемостта, така и на смъртността от рак на маточната шийка, е профилактиката. Профилактичните ваксини срещу рак на маточната шийка притежават над 90% ефикасност. В страната използваните ваксини са Gardasil и Gardasil 9.

**Национална програма за подобряване на ваксинопрофилактиката на сезонния грип и на пневмококовите инфекции при лица на и над 65 г. 2023-2026 г.**

Програмата предвижда продължаване на ваксинациите срещу грип, което ще доведе до по-добро индивидуално здраве и намаляване на тежкото протичане, усложненията и хоспитализациите вследствие на грипна инфекция.

Основни цели на Националната програма са намаляване на заболяемостта, усложненията и смъртността от сезонен грип и инвазивни пневмококови инфекции при възрастни на и над 65 г. чрез повишаване на имунизационния обхват в тази възрастова група и повишаване на информираността на населението и на медицинските специалисти за риска от грип и пневмококови инфекции, ваксинопрофилактиката и начините за предпазване.

Програмата предвижда осигуряване на ваксини срещу сезонен грип и срещу пневмококови инфекции чрез договори за доставки между Националната здравноосигурителна каса и съответния притежател на разрешение за употреба и/или упълномощен представител и посочения от него търговец на едро с лекарствени продукти. С реализацията на Националната програма се очаква повишаване на имунизационния обхват срещу сезонен грип на целевата група от 25% през 2023 г. до 35% през 2026 г. и повишаване на имунизационния обхват срещу пневмококови инфекции от 5% през 2024 г. до 15% през 2026 г.

**Националната програма за профилактика на ротавирусните гастроентерити в РБ** **2022 – 2025 г**

Цели на програмата:

 - Да осигури, при желание на родител, безплатна ваксина и нейното поставяне от страна на общопрактикуващ лекар на препоръчителна имунизация.

-Чрез специфична профилактика на деца от 6-седмична възраст да се постигне намаляване на общата заболяемост от ротавирусни гастроентерити, включително и на тежките му форми, налагащи хоспитализация.

- Вирусологичен мониторинг на случаите на остри вирусни гастроентерити с определяне на циркулиращи ротавирусни генотипове и други чревни вируси.

 - Намаляване броя на амбулаторните прегледи и на хоспитализациите във връзка с ротавирусни гастроентерити.

За изпълнението на посочените цели е необходимо постигане на висок имунизационен обхват в рамките на 4-годишния период на изпълнение на програмата.

По данни от представителите на производителите на двата лекарствени продукта, към момента в изпълнение на Програмата е възможно прилагането на ваксината Rotarix и RotaTeq.

Министерството на здравеопазването, в рамките на своите правомощия, ще продължи да полага усилия за осигуряване на всички ваксинални лекарствени продукти по национални програми, с което да се постигнат заложените цели за защита на лицата от определените целеви групи от ваксинопредотвратими заболявания.